Ρέυμοντ Φραντς

Ο Ρέυμοντ Φραντς (Raymond Franz, 8 Μαΐου 1922 - 2 Ιουνίου 2010) διετέλεσε επί εννέα έτη μέλος του Κυβερνώντος Σώματος των Μαρτύρων του Ιεχωβά (1971–1980). Θεωρούμενος ως συμμέτοχος στη δημιουργία σχίσματος, υποχρεώθηκε σε παραίτηση από τη θέση του. Δύο χρόνια αργότερα απεβλήθη από την εκκλησία των Μαρτύρων του Ιεχωβά, και λίγο αργότερα κινήθηκε εναντίον τους μέσω δύο βιβλίων που συνέγραψε.

Βιογραφία 
Γεννήθηκε το 1922 στις ΗΠΑ από γονείς και παππούδες Μάρτυρες του Ιεχωβά. Θείος του ήταν ο Φρέντερικ Φραντς, ο οποίος αργότερα έγινε ο τέταρτος πρόεδρος της Εταιρίας Σκοπιά . Βαπτίστηκε ως Μάρτυρας του Ιεχωβά το 1939 Τον Ιούνιο του 1940, αφού αποφοίτησε από το Λύκειο, έγινε και ο ίδιος ολοχρόνιος διάκονος εν μέσω μιας εποχής που λόγω του εθνικισμού οι Μάρτυρες ήταν ιδιαίτερα αντιδημοφιλείς στις ΗΠΑ. Το 1942 διορίστηκε «ειδικός σκαπανέας», διακονία πλήρους απασχόλησης, στο Γουέλστον του Οχάιο, λαμβάνοντας ένα μικρό μηνιαίο βοήθημα 15 δολαρίων για τις ανάγκες του καθώς και ποσοστό των συνεισφορών από τα έντυπα που πουλούσε.

Το 1944 προσκλήθηκε να παρακολουθήσει την ιεραποστολική Σχολή Γαλαάδ της Εταιρίας Σκοπιά. Ενόσω περίμενε τον ιεραποστολικό του διορισμό, επί ενάμισι χρόνο, υπηρέτησε ως περιοδεύων επίσκοπος στην Αριζόνα και την Καλιφόρνια.

Το 1946 διορίστηκε ιεραπόστολος στο Πουέρτο Ρίκο. Λόγω σοβαρών προβλημάτων υγείας, έλαβε αλλαγή διορισμού η οποία, κατά τη μαρτυρία του, περιλάμβανε και τη λαθραία εισαγωγή θρησκευτικών εντύπων στη Δομινικανή Δημοκρατία, όπου οι Μάρτυρες του Ιεχωβά ήταν υπό απαγόρευση, και εκεί συνάντησε τον ίδιο τον δικτάτορα Τρουχίγιο. Ένα κύμα βίαιου διωγμού κατά των Μαρτύρων του Ιεχωβά στη Δομινικανή Δημοκρατία το 1957 έγινε αιτία να απελαθούν από τη χώρα αυτή όλοι οι Αμερικανοί ιεραπόστολοι. Δύο χρόνια αργότερα ο Ρέυμοντ παντρεύτηκε την ομόθρησκή του Σύνθια, και συνέχισαν μαζί στη διακονία. Όμως σε λίγους μήνες, λόγω των δύσκολων συνθηκών, προσεβλήθη κι εκείνη από διάφορες ασθένειες, παρόμοιες με αυτές που είχε παλαιότερα ο Ρέυμοντ, από τις οποίες ποτέ δεν έγινε τελείως καλά. Μετά τη δολοφονία του δικτάτορα Τρουχίγιο, διορίστηκαν και πάλι στη Δομινικανή Δημοκρατία. Το 1965 ο Ρέυμοντ και η γυναίκα του προσκλήθηκαν να υπηρετήσουν στα κεντρικά γραφεία της Εταιρίας Σκοπιά, στο Μπρούκλιν της Νέας Υόρκης.

Λίγους μήνες μετά την άφιξή τους στα κεντρικά γραφεία, ο Ρέυμοντ Φραντς άρχισε να εργάζεται στο Τμήμα Συγγραφής. Στις 20 Οκτωβρίου 1971 κλήθηκε να γίνει μέλος του Κυβερνώντος Σώματος των Μαρτύρων του Ιεχωβά. Όπως διηγείται ο ίδιος, η ιδιότητα μέλους του Κυβερνώντος Σώματος του έδωσε πρόσβαση σε στοιχεία που προσέβαλαν τις θεωρίες, που κατά καιρούς δίδασκαν τα έντυπα της Εταιρίας Σκοπιά.
Όταν το 1980 αποκόπηκαν πέντε άτομα από τα κεντρικά γραφεία καθώς και λίγα ακόμη από την ευρύτερη περιοχή της Νέας Υόρκης με την κατηγορία ότι προσπαθούσαν να δημιουργήσουν σχίσμα, για τον Ρέυμοντ Φραντς υπήρξαν ισχυρές υποψίες ότι ήταν συμμέτοχος και έτσι υποχρεώθηκε σε παραίτηση. Δύο έτη αργότερα απεβλήθη και ο ίδιος από την εκκλησία των Μαρτύρων του Ιεχωβά, επειδή εθεάθη να συντρώγει με τον σπιτονοικοκύρη του που είχε από μόνος του "αποσυνταυτιστεί".. Μετά την αποκοπή του, ζήτησε επανειλημμένα επανεξέταση της υπόθεσής του με διαφορετική σύνθεση της δικαστικής επιτροπής, καθώς όσοι είχαν διοριστεί ως μέλη της ήταν εχθρικά διακείμενοι προς τον σπιτονοικοκύρη του, αλλά αυτό δεν έγινε δεκτό. Τελικά απέσυρε την αίτηση επανεξέτασης, πεπεισμένος ότι υπήρχε άνωθεν εντολή για την αποκοπή του. Δυο χρόνια αργότερα, το 1983, όταν ο Ρέυμοντ Φραντς ήταν πλέον στα 61 του χρόνια, εξέφρασε δημόσια τις θέσεις του κατά των Μαρτύρων του Ιεχωβά με το βιβλίο του «Κρίση Συνείδησης», που δημοσιεύθηκε το 1983 στα Αγγλικά.. Στη συνέχεια ακολούθησε δεύτερο σχετικό βιβλίο, με μεγαλύτερο όγκο πληροφοριών, και τίτλο "Αναζητώντας την Χριστιανική Ελευθερία".

Ο Ρέυμοντ Φραντς ανήκε στον ευρύτερο Προτεσταντικό χώρο και διατηρούσε στενή επικοινωνία με άλλα άτομα που είτε αποβλήθηκαν είτε αποσύρθηκαν εθελουσίως από τους Μάρτυρες του Ιεχωβά. Κατά καιρούς έκανε ομιλίες σχετικά με το περιεχόμενο των βιβλίων του σε διάφορα μέρη του κόσμου.

Ασθένεια και θάνατος 

Στις 30 Μαΐου 2010 ο Φραντς έπαθε εγκεφαλικό επεισόδιο. Στις 2 Ιουνίου η σύζυγός του Σύνθια ζήτησε από τους γιατρούς να σταματήσουν τη μηχανική υποστήριξη, και λίγο αργότερα ο Φραντς πέθανε. Ήταν 88 ετών.

Βλέπε επίσης 

Αποκοπή από τους Μάρτυρες του Ιεχωβά
Αποστασία από τους Μάρτυρες του Ιεχωβά

Βιβλία του Ρέυμοντ Φραντς (στην αγγλική) 

 Crisis of Conscience. Paperback ISBN 0-914675-23-0. Hardback ISBN 0-914675-24-9. Publisher: Commentary Press; 4th edition (June 2002)

 In Search of Christian Freedom. ISBN 0-914675-16-8 Publisher: Commentary Press (October 1991, internally updated in 2002)

Τα βιβλία του στα ελληνικά 

 Κρίση Συνείδησης ISBN 978-960-89949-8-0 Σελίδες: 680 Εκδόσεις Μυριόβιβλος (Η ελληνική έκδοση του 2009 είναι πιο ενημερωμένη από την τελευταία αγγλική του 2004)

 Αναζητώντας την Χριστιανική Ελευθερία ISBN 960-98713-4-8 Σελίδες: 982 Εκδόσεις Μορφή Εκδοθήτω

Παραπομπές

Εξωτερικοί σύνδεσμοι 

 Σχετικά με την αποπομπή του Ρ. Φραντς από τη "Σκοπιά" και τους λόγους πίσω από αυτήν 
 Βιβλίο: Κρίση Συνείδησης (στα Αγγλικά)
 Ιστοσελίδα του Ρέυμοντ Φραντς και του εκδοτικού του οίκου

Αμερικανοί
Μάρτυρες του Ιεχωβά
Αμφισβητούμενη ουδετερότητα